11. USS Security - Kalev Jahtklubi Kolmapäevaregatt purjetati Pärnus - Purjetamine
11. USS Security - Kalev Jahtklubi Kolmapäevaregatt purjetati Pärnus
30. juuli 2015, 21:56
Pärnu purjetajatele oli seekordne kesknädalaring märksa huvitavam ja konkurentsitihedam kui eelmised. Kuna laupäeval lõppes Pärnus A. Le Coq 58. Muhu Väina regatt ja ORC klassi jahte ootavad sealsamas järgmisel nädalal Danske Bank ORC Eesti Mesitrivõistlused ning pärast seda kohe ka Volvo Estonia ORC klassi avamerepurjetamise Euroopa Meistrivõistlused, olid Tallinna jahid pärnakatele konkurentsi pakkumas. Pärnu laht tervitas purjetajaid paraja 8 - 10 m/s tuulega, päike paistis kuid õhutemperatuur oli pigem varakevadine või sügisene.
Regatil võtsid omavahel mõõtu Tallinna Kalev Jahtklubi, Hiiumaa Jahtklubi Dago ja Pärnu Jahtklubi purjetajad. Käis tihe rebimine esikohtade pärast. ORC grupi stardis takerdus Dago Jahtklubi jaht Olympic stardiliini märgi külge ja selle lahtiharutamise tõttu venis ORC ja LYS gruppide startide vahe 40 minutile. Lõpuks said LYS grupi jahid ka startida. Regati finish võeti Pärnu jõel jahtklubi ees ja seda spinnakeride all purjetamist sai nautida Pärnu Bluesipäevade rohkearvuline publik.
Regati korraldajatele oli kogemus õpetlik. Pärnu lahe keerutavates tuultes kvaliteetsema stardiliini sissepanekuks tuleb varuda edaspidi rohkem nii tehnikat kui ka inimesi.
Peavõistlusjuht